Diari Oficial de la Generalitat Valenciana


Sumari del DOGV 8124, del 11-09-2017 (2017/7016)

RESOLUCIÓ de 27 de juny de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu de manipulació i envasament de cítrics, fruites i hortalisses per a la Comunitat Valenciana (21286660185393).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8124

Data del DOGV
:   11-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7016


Data del document
:   27-06-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 27 de juny de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu de manipulació i envasament de cítrics, fruites i hortalisses per a la Comunitat Valenciana (47200781616098). [2017/7016]  
Vist el text del Conveni col·lectiu de manipulació i envasament de cítrics, fruites i hortalisses per a la Comunitat Valenciana, subscrit de la part empresarial per representants de CGC i de la Federació de Cooperatives Agroalimentàries de la Comunitat Valenciana i, de la part dels treballadors, per representants dels sindicats UGT i CCOO, i de conformitat amb allò que disposa l'article 90, apartats 2 i 3 del text refós de la Llei de l'estatut dels treballadors, aprovat pel Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, en el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball i en l'article 4.3 de l'Orde 37/2010, resol:  
  
  
Primer  
Ordenar la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 27 de juny de 2017.- El subdirector general de Relacions Laborals: Juan Ignacio Soler Tormo.  
  
  
Conveni col·lectiu de manipulació i envasament de cítrics, fruites i hortalisses per a la Comunitat Valenciana 2016 al 2020  
  
Índex  
Article 1. Parts negociadores  
Article 2. Àmbit territorial  
Article 3. Àmbit funcional  
Article 4. Àmbit personal  
Article 5. Àmbit temporal  
Article 6. Condicions econòmiques  
Article 7. Promoció i formació professional  
Article 8. Definició de grups professionals i especialitats  
Article 9. Vacances  
Article 10. Jornada laboral  
Article 11. Hores extraordinàries  
Article 12. Jornada irregular  
Article 13. Comissió Paritària de Vigilància  
Article 14. Funcions de la Comissió  
Article 15. Domicili de la Comissió Paritària de Vigilància  
Article 16. Composició i procediment de la Comissió Paritària de Vigilància  
Article 17. Plus d'antiguitat  
Article 18. Permisos retribuïts  
Article 19. Salari hora professional i nocturnitat  
Article 20. Absorbibilitat  
Article 21. Garanties personals   
Article 22. Seguretat i salut laboral  
Article 23. Canvi de torn i lloc de treball  
Article 24. Calendari laboral  
Article 25. Cotitzacions a la Seguretat Social  
Article 26. Liquidació de salaris  
Article 27. Pas d'eventuals a fixos discontinus  
Article 28. Garanties sobre ordenació del treball  
Article 29. Model de da Seguretat Social TC1 i TC2  
Article 31. Parts negociadores  
Article 31. Visites al metge  
Article 32. Treballadors absents al principi de campanya  
Article 33. Contractació  
Article 34. Contractació de durada determinada  
Article 35. Formació contínua  
Article 36. Permisos no retribuïts  
Article 37. Excedències  
Article 38. Guarda legal  
Article 39. Locals sindicals i taulers d'anuncis  
Article 40. Seccions sindicals  
Article 41. Crida dels membres de la Comissió Paritària de Vigilància  
Article 42. Control d'entrada i d'eixida del treball  
Article 45. Salari en jornada incompleta  
Article 46. Igualtat de gènere (plans d'igualtat)  
Article 47. Lactància  
Article 48. Violència de gènere  
Article 49. Vinculació a normes   
Article 50. Vinculació a la totalitat  
Clàusules addicionals  
  
  
  
Article 1. Parts negociadores  
Aquest conveni col·lectiu ha sigut negociat per les part negociadores següents:  
- Per la part empresarial: Comité de Gestió de Cítrics (CGC) i Cooperatives agroalimentàries de la Comunitat Valenciana (cooperatives).  
  
- Per la part social: CCOO Indústria PV i FICA-PV (Federació d'Indústria, Construcció i Agro d'UGT-PV).  
  
Article 2. Àmbit territorial  
Les bases d'aquest conveni seran aplicables a tot el territori de la Comunitat Valenciana.  
  
Article 3. Àmbit funcional  
Aquest conveni col·lectiu s'aplicarà a totes les empreses l'activitat de les quals consistisca en la selecció, la manipulació i l'envasament de fruits cítrics per a comercialitzar-los en el mercat nacional o per a exportar-los. En l'àmbit funcional del conveni quedaran incloses també les activitats de selecció, manipulació i envasament de fruites i hortalisses realitzades per les empreses l'activitat principal de les quals consistisca en la manipulació de cítrics. En el cas que s'efectuen les tres activitats de manipulació de cítrics, de fruites i d'hortalisses, s'entendrà que és majoritària l'activitat de cítrics quan ho siga respecte a les altres dues activitats si les considerem per separat.  
  
Article 4. Àmbit personal  
Aquest conveni serà aplicable a tot el personal que figura en els grups professionals i especialitats que presten els seus serveis laborals en les empreses incloses en els seus àmbits funcional i territorial, independentment de la modalitat del seu contracte de treball.  
  
Article 5. Àmbit temporal  
1. La vigència d'aquest conveni col·lectiu serà de quatre anys, fins al 31 d'agost de 2020.  
2. Els efectes d'aquest conveni col·lectiu es produiran des de l'1 de setembre de 2016, exceptuant-ne els efectes econòmics, que s'iniciaran l'1 de desembre de 2016 € amb independència de la data en la qual es publique en el Diari Oficial de la Generalitat Valenciana (DOGV)- i les clàusules d'inaplicació de condicions d'aquest conveni i règim disciplinari, que entraran en vigor en el moment de la publicació d'aquest conveni.  
3. La denúncia del conveni podrà efectuar-se per qualsevol de les parts signatàries, i es podrà formular dins dels últims tres mesos de la vigència o de qualsevol de les seues pròrrogues. La denúncia es realitzarà per escrit i es presentarà davant de l'autoritat laboral, i se'n donarà trasllat a l'altra part.  
4. Una vegada denunciat aquest conveni col·lectiu, mantindrà la vigència durant un període de tres anys des d'aquesta denúncia.  
  
  
Article 6. Condicions econòmiques  
1. Les retribucions pactades en aquest conveni col·lectiu, corresponents a les campanyes 2016-2017 a 2019-2020 (des de l'1 de desembre de 2016 fins al 31.08.2020) per als diferents grups professionals i especialitats són les que figuren en les taules de salaris que s'uneixen a aquest text com a annexos III i IV.  
2. En les retribucions del Grup III, en el salari dia s'inclouen tots els conceptes salarials als quals el treballador té dret, com són salari base, gratificacions extraordinàries, vacances, diumenges i festius, participació en beneficis i altres parts proporcionals.  
  
3. L'import de les gratificacions extraordinàries del mes de juliol i de Nadal serà de trenta dies de salari per al personal fix dels Grups I, II, IV i V.  
  
Article 7. Promoció i formació professional  
1. Les empreses promouran la formació professional del seu personal, concedint els permisos necessaris, no retribuïts, per a concórrer a exàmens, en el cas que el personal curse estudis per a obtindre un títol acadèmic o professional oficialment reconegut.  
2. Sempre que l'organització del treball ho permeta, el treballador tindrà dret a l'adaptació de la jornada laboral per a possibilitar la seua assistència a cursos de formació professional, i tindrà preferència a l'elecció de torn de treball quan curse amb regularitat estudis per a l'obtenció d'un títol acadèmic o professional.  
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb personal de la pròpia empresa procedent dels nivells inferiors de cada grup professional.  
4. Les promocions a llocs de treball d'un nivell professional superior dins de l'empresa es produiran en el marc de les facultats organitzatives de l'empresari, atenent a criteris com la formació, l'experiència professional i l'antiguitat del personal; es comunicarà a la representació legal dels treballadors, i s'exposarà en el tauler d'anuncis de l'empresa.  
  
5. Amb la finalitat de facilitar la promoció professional, quan per necessitats de la producció un treballador siga proposat per a ocupar una especialitat superior amb caràcter ininterromput o permanent, passarà a formar part de la llista de crida corresponent a aquesta nova especialitat, i sense perjudici d'això mantindrà el seu lloc en la llista de crida de l'especialitat de la qual procedisca en el mateix lloc que ocupava. En conseqüència, en aquests casos el treballador formarà part de dues llistes diferents, amb independència que, nominalment, el treballador mantinga l'especialitat d'origen. En aquests casos, el treballador percebrà el salari de l'especialitat corresponent a les funcions efectivament exercides a cada moment. L'empresa, a petició escrita del treballador, podrà consolidar l'especialitat superior, i en aquest cas el treballador perdrà el seu lloc en la llista de crida de l'especialitat d'origen. Igualment, la consolidació de l'especialitat superior es produirà quan el treballador efectue el mateix nombre de jornades en aquesta especialitat que les que realitze el personal de la seua mateixa antiguitat en l'especialitat d'origen.  
  
  
6. Quan per causes tècniques, organitzatives o productives es produïra una disminució continuada en les jornades de treball o es procedira a l'amortització del lloc de treball que el treballador ocupe en l'especialitat de destinació una vegada consolidada, el treballador, sense dret a cap indemnització, podrà sol·licitar la recuperació del seu lloc de treball en l'especialitat d'origen amb el salari corresponent a aquesta mateixa especialitat i ocupant el lloc en la llista de crida que li corresponga de conformitat amb la seua antiguitat en l'empresa dins d'aquesta especialitat.  
7. Quan l'empresa desitge implantar sistemes de formació, ho comunicarà per escrit a la representació legal dels treballadors, i aquests tindran la facultat de realitzar l'informe corresponent amb caràcter previ a l'elaboració del pla de formació, en un termini de quinze dies hàbils. La representació legal dels treballadors mantindrà la seua facultat informativa durant l'execució del pla de formació.  
  
Article 8. Definició de grups professionals i especialitats  
Tot el personal estarà acollit al que estableix sobre això l'Estatut dels Treballadors i en defecte d'això al que s'estableix en aquest conveni.  
El personal al qual afecte aquest conveni en funció de la tasca que hagen de desenvolupar i segons especialitat professional seran classificats en grups professionals i especialitats.  
I. Grup professional de personal tècnic i titulat  
A) Especialitat personal tècnic o titulat de grau superior i de grau mitjà: és la persona que està en possessió del corresponent títol ?de nivell superior o mitjà, ja siga enginyeria, llicenciatura o professorat mercantil- i que ha sigut contractat per l'empresa, en raó d'aquest títol, per a efectuar primordialment funcions pròpies de la seua titulació acadèmica o tècnica.  
B) Especialitat personal ajudant tècnic titulat: és la persona qualificada que presta els seus serveis a les ordres i sota la direcció del personal tècnic o titulat de grau superior o mitjà.  
  
II. Grup professional de personal administratiu  
A) Especialitat cap superior, cap de personal, cap administratiu, cap de comptabilitat: és la persona que té al seu càrrec, sota la dependència directa de la gerència, la direcció del departament administratiu, de personal, de comptabilitat, o un altre departament.  
B) Especialitat cap de primera, cap de compres: és la persona que té al seu càrrec la gestió d'una secció o de les compres de l'empresa.  
  
C) Especialitat cap de segona, cap de compres interior o exterior: és la persona que, sota la dependència d'un superior, gestiona les tasques administratives, burocràtiques i/o de compres.  
D) Especialitat caixer, personal ajudant comercial i cap de transport: és la persona que, sota la direcció de personal superior, realitza la gestió de la caixa, del transport, o col·labora en departament comercial.  
  
E) Especialitat personal oficial administratiu de primera: és la persona que, depenent del cap administratiu, realitza tasques burocràtiques que requereixen iniciativa.  
F) Especialitat personal oficial administratiu de segona: és la persona que, depenent del cap administratiu personal o oficial administratiu de primera, efectua treballs comptables o burocràtics que només exigeixen coneixements generals de la tècnica administrativa.  
G) Especialitat auxiliar, auxiliar administratiu: és la persona que realitza tasques elementals administratives o d'una altra índole, amb iniciativa i responsabilitat restringides i subordinades a les ordres i instruccions de personal superior.  
H) Especialitat personal telefonista: és la persona que atén una centraleta telefònica i, si escau, realitza tasques de recepció i informació de les visites i, en general, aquelles altres funcions, de naturalesa similar a les indicades, que li siguen encomanades per l'empresa.  
  
III. Grup professional de personal de magatzem  
A) Especialitat personal contractador de cítrics. Per als corredors de fruita es manté l'especialitat, amb la denominació de personal contractador de cítrics, afegit al grup professional III de la reglamentació i la definició de la qual és la següent:  
«Són les persones pèrites o pràctiques que, al servei d'una empresa determinada, realitzen les operacions de contractació i compra de fruites amb destinació a la posterior manipulació en els magatzems de l'empresa, que coneixen perfectament les plantacions de tarongers i tenen capacitat per a determinar la producció dels horts en raó de la seua simple apreciació personal, tant si el tracte es tanca amb l'agricultor i es requereix l'aprovació ulterior de l'empresari, com si el vincula sense necessitat d'aquesta aprovació.»  
B) Especialitat encarregat general de magatzem: és la persona que s'ocupa de l'organització i de la distribució del treball en el magatzem de manipulació, coordinant i supervisant les diferents seccions.  
C) Especialitat encarregat de magatzem: és la persona que, sota la dependència i la supervisió de l'encarregat general de magatzem, col·labora en l'organització i la distribució del treball en el magatzem.  
D) Especialitat encarregat de secció: és qui té al seu càrrec el personal d'una secció, sota la dependència de l'encarregat de magatzem.  
  
E) Especialitat encarregat de màquines: és la persona al càrrec de la qual està el bon funcionament, el manteniment i la conservació d'un tren de confecció, que marca el ritme de treball, i té al seu càrrec la connexió i la desconnexió de les màquines.  
F) Especialitat conductor de carretó elevador mecànic: és la persona degudament capacitada i autoritzada per l'empresa, que té encomanada la conducció del carretó elevador mecànic i la conservació dels seus elements accessoris.  
G) Especialitat controlador d'entrades, controlador d'eixides i controlador de càrrega: és la persona al càrrec de la qual es troba el control de l'entrada i/o eixida i/o càrrega de fruites en el magatzem, la classificació posterior, controlant l'existència dels estocs de fruites en el magatzem, i/o la distribució dels embarcaments.  
H) Especialitat controlador de qualitat: és la persona que forma part de l'equip de qualitat, que s'encarrega de verificar, vigilar i documentar en tot moment el compliment de les especificacions del producte i del procés, així com la supervisió i el calibratge dels equips de control, en les diferents etapes del procés, des de la recepció de la fruita fins a l'expedició.  
I) Especialitat controlador de traçabilitat: és la persona responsable dels procediments en qualitats estandarditzades, controla el producte i la traçabilitat completa del procés d'empaquetatge incloent la ubicació inicial del producte, el rastreig, els tractaments, etcètera; control de temperatura inicial i final del producte, control de pes, acabat del producte, coneixement de programari de qualitat, control del certificat de qualitat, valoració i confecció d'informes.  
J) Especialitat carregador, descarregador: és la persona que carrega i descarrega fruita i materials dels camions o dels vagons.  
K) Especialitat embalador, fleixador: és la persona que realitza la tasca de reforçar caixes i palets amb fleixos o malles i embalar.  
L) Especialitat cabassejador, apilador: és la persona que alimenta de fruita la línia de manipulació, retira les caixes i les apila, i aporta els materials de confecció de fruita a les seccions de magatzem.  
M. Especialitat fuster, muntador: és la persona que realitza tasques de fusteria aplicades a la confecció i al muntatge de caixes per a envasar els cítrics.  
N) Especialitat mecànic: és la persona que realitza tasques de mecànica, electromecànica, manteniment, conservació, reparació i instal·lació de maquinàries.  
O) Especialitat empaperador: és qui embolica la fruita en paper o un altre material.  
P) Especialitat tapador: és la persona que realitza tasques del procés de tapat de les caixes.  
Q) Especialitat personal peó maquinista: és la persona que controla, regula i distribueix els fluxos de matèria primera a través de la màquina i resol els problemes eventuals que es presenten.  
R) Especialitat personal operari de màquina: és qui maneja màquines i/o ordinadors per a realitzar operacions com l'empaquetatge i el fleixatge; marcatge de caixes; embossament; i pesatge, en malles i a granel; i paletitzat i despaletitzat.  
S) Especialitat encaixador, triador: és la persona experimentada que desenvolupa les funcions consistents a classificar, seleccionar i col·locar la fruita adequadament en els envasos de qualsevol tipus.  
T) Encaixador, triador sense experiència: desenvolupa les funcions anteriorment descrites sense l'experiència necessària, de manera que ocuparà aquesta especialitat quan no acredite una experiència d'almenys 30 jornades de treball efectiu realitzant aquestes funcions en qualsevol empresa del sector. Passarà a la condició d'encaixador o triador quan acredite la realització de 30 jornades de treball efectiu com a encaixador o triador sense experiència.  
  
IV. Grup professional d'oficis diversos  
A) Especialitat conductor oficial de primera: és la persona que desenvolupa tasques de conducció disposant del permís de conducció tipus I; o bé desenvolupa oficis variats sota la dependència de personal superior, amb autonomia i responsabilitat.  
B) Especialitat conductor oficial de segona: és la persona que desenvolupa tasques de conducció disposant del permís de conducció tipus C; o bé desenvolupa oficis variats sota la dependència del personal oficial de primera.  
C) Especialitat personal ajudant: és la persona que col·labora amb les categories anteriors en el desenvolupament de les funcions corresponents a oficis variats.  
  
V. grup professional de personal de serveis generals  
A) Especialitat personal de vigilància: és la persona que té al seu càrrec la vigilància de les dependències de l'empresa i en controla l'accés.  
B) Especialitat porter: és la persona que vigila les portes d'accés a les dependències empresarials i es responsabilitzant de l'obertura i del tancament puntuals; rep avisos, cartes o paquets, i cuida que no accedisquen al centre de treball les persones no autoritzades.  
C) Especialitat personal de neteja: és el personal que s'ocupa de la neteja de les dependències administratives i de serveis generals i dels lavabos de l'empresa.  
Es remetran a la comissió paritària aquells supòsits en què existisca dubte respecte a l'adscripció de l'especialitat o grup professional.  
  
Article 9. Vacances  
El personal afectat per aquest conveni tindrà dret a trenta dies naturals de vacances anuals retribuïdes, o a la part proporcional equivalent, entenent-se que per al grup III el gaudi es produirà dins del període d'alta.  
A més dels dies que figuren com a festius en el calendari laboral, en les festivitats de Setmana Santa per al personal fix seran dies de vacances el Dissabte Sant i el dilluns següent al Diumenge de Resurrecció, en canvi, es treballarà el dimarts dia complet.  
En el certificat d'empresa, o en document acreditatiu elaborat a aquest efecte, l'empresa haurà d'informar dels dies de vacances gaudits pel personal.  
  
Article 10. Jornada laboral  
F S'establirà tal com dispose en cada moment la legislació vigent.  
No obstant això, la durada anual de la jornada ordinària màxima serà de 1.790 hores de treball efectiu.  
F Durant la vigència d'aquest conveni, la jornada laboral serà de 40 hores setmanals, distribuïda, amb caràcter general, de dilluns a divendres. L'empresa podrà realitzar, durant la jornada setmanal, jornades de 9 hores ordinàries, dins de l'horari ordinari de l'empresa. En cas que es produïsquen variacions en l'horari, no serà obligatori per als treballadors treballar la novena hora. Quan de dilluns a divendres no s'hagen esgotat les 40 hores setmanals, les hores que si s'escau es treballen el dissabte fins a les 14.30 hores, fins a aconseguir el límit de 40 hores setmanals, tindran la consideració d'hores ordinàries.  
  
En els períodes en els quals les empreses treballen a torns no es podrà realitzar la jornada ordinària de 9 hores diàries per als treballadors que presten els serveis en règim de torns, sense perjudici de l'aplicació del que s'estableix per als dissabtes fins a les 14.30h i sense perjudici de la realització d'hores estructurals i extraordinàries.  
Quan es treballe els dissabtes i no s'hagen esgotat les 40 hores de jornada ordinària, tindran preferència per a ser cridats els treballadors que, sense tindre jornada reduïda, de dilluns a divendres, no hagen aconseguit 35 hores de jornada, i d'altra banda es respectarà l'ordre de crida que es tinga establit.  
A aquests efectes, la jornada efectivament treballada inclourà el temps dedicat a permisos retribuïts, hores sindicals, etc.  
Les hores que es treballen el dissabte, independentment de la seua consideració en cada cas, seran voluntàries. A aquest efecte, les empreses podran sol·licitar a principi de campanya a cada treballador que manifeste la seua voluntat de ser cridat per a treballar en dissabtes i per a fer hores extraordinàries de qualsevol tipus. En les empreses, per acord amb la representació legal dels treballadors es podrà establir una o diverses borses per a aquest tipus d'hores especials, en cas de desacord l'empresa determinarà el nombre de borses que s'implantaran.  
La forma de crida dins de les borses serà la pactada en cada empresa. A falta de pacte, s'haurà d'establir un criteri rotatori que garantisca, dins de cada especialitat, un repartiment equitatiu de les hores.  
La negativa injustificada del treballador a realitzar les hores per a les quals siga anomenat havent manifestat la seua voluntat de realitzar-les en 3 ocasions comportarà la seua exclusió de les borses de crida d'hores especials.  
Aquest règim de jornada no serà aplicable als treballadors que tinguen establida, per qualsevol motiu, una jornada inferior a l'ordinària o una jornada reduïda.  
3. Es consideraran hores extraordinàries estructurals aquelles hores de treball que sobrepassen les 40 hores setmanals i a partir de la novena hora de treball efectiu diari de dilluns a divendres. A fi d'aclarir el concepte d'hores extraordinàries estructurals, sense perjudici de la cotització a l'efecte de la Seguretat Social com si foren hores extraordinàries habituals, llevat que canvie la regulació sobre aquest tema, s'entendran per tals les necessàries per situacions imprevistes, períodes puntes de producció, possibles pèrdues de matèries primeres per acumulació de producte en èpoques punta de producció, maduració ràpida de la fruita, la demanda del mercat, la climatologia, tancaments imprevists de fronteres i altres factors aliens a la voluntat de l'empresa. Les hores que excedisquen de la jornada ordinària diària de 9 hores, així com les que excedisquen del còmput de 40 hores ordinàries setmanals, realitzades de dilluns a divendres, es consideraren extraordinàries estructurals, i es retribuiran segons el valor de la columna de les taules salarials.  
En empreses amb distribució de dilluns a divendres, les hores treballades el dissabte fins a les 14.30 hores, una vegada s'hagen superat les 40 hores setmanals, es retribuiran també amb l'increment de les hores estructurals.  
4. En aquelles empreses que tingueren pactada o es pacte d'acord mutu amb la representació legal dels treballadors, o en defecte d'això, amb els sindicats signataris d'aquest conveni, una setmana laboral de dilluns a dissabte, es determinarà el dia de descans setmanal. A falta d'aquesta determinació, el dia de descans entre aquestes sis jornades serà el dimecres.  
El que s'estableix en aquest article i en l'article següent relatiu a les hores treballades en dissabte, serà aplicable al dimecres o dia de descans equivalent en aquelles empreses que treballen de dilluns a dissabte.  
  
5. Els treballs en horari posterior a les 14.30 hores del dissabte, els diumenges i festius es retribuiran com a hores extraordinàries i el seu valor figurarà en una columna de les taules salarials.  
  
Article 11. Hores extraordinàries  
L'estructura serà la següent:  
a) De força major: seran les que es realitzen per a previndre o evitar sinistres o altres danys extraordinaris i urgents. La prestació serà obligatòria.  
b) Estructurals: les parts negociadores d'aquest conveni, atenent a les peculiaritats productives del sector de manipulació de fruits cítrics, pacten expressament que es consideraran hores estructurals les que es realitzen per a situacions o comandes imprevistes, períodes punta de producció, absències imprevisibles de personal, possibles pèrdues de matèries primeres per acumulació de producte en èpoques punta de producció, maduració ràpida del producte, la demanda del mercat, la climatologia, tancaments imprevists de fronteres i altres factors aliens a la voluntat de l'empresa derivats de les exigències que planteja la manipulació de fruits cítrics i, si s'escau, de fruites i hortalisses, per a comercialitzar-los en fresc. Solament serà obligatori treballar fins a la novena hora diària, a continuació de l'horari establit en el calendari laboral.  
  
c) Hores del dissabte ?o del dia de descans que el substituïsca-, dels diumenges i festius, independentment de la retribució i consideració, serà voluntari fer-les, excepte en l'establit per a les hores de força major.  
  
d) La retribució de l'hora ordinària, estructural i extraordinària serà l'establida per a cada campanya en les taules salarials que figuren com a annexos III i IV per als grups professionals i especialitats d'aquest conveni col·lectiu, més l'import que corresponga del complement ad personam de cada treballador derivat de la supressió del plus d'antiguitat d'acord amb el que es preveu en l'article 17 d'aquest conveni col·lectiu.  
  
e) Les hores estructurals i extraordinàries treballades podran ser abonades amb l'import que corresponga quan al final de la campanya es determine el màxim legal d'hores que es puguen realitzar.  
La resta d'hores seran compensades per temps de descans proporcional al seu valor en els quatre mesos següents des que s'han fet, en aquest cas no computaran per a la determinació del nombre anual màxim de 80 hores extraordinàries.  
Si el treballador no sol·licita el cobrament de les hores extraordinàries i estructurals, totes seran compensades amb descans.  
Es podrà sol·licitar la bestreta de la compensació de les hores extraordinàries i estructurals en el mes en què es realitzen.  
La representació dels treballadors i l'empresa podran establir un altre acord que complisca amb totes les limitacions legals.  
f) El personal que adquirisca la condició de sensible, mitjançant certificat emés pel Servei de Vigilància de la Salut, del Servei de Prevenció, o en defecte d'això, mitjançant informe emés pel metge especialista de la Seguretat Social, que haurà de ser visat, si escau, pel Servei de Vigilància de la Salut del Servei de Prevenció, per raó d'edat o salut, no treballarà la novena hora diària ni serà cridat per a fer hores extraordinàries.  
Aquest certificat haurà de lliurar-se a l'inici de campanya o en sobrevindre la circumstància de sensibilitat i la durada serà, com a mínim, per a tota una campanya o fins que s'acabe la circumstància de sensibilitat.  
  
Article 12. Jornada irregular  
A l'efecte del que es disposa en l'apartat 2 de l'article 34 de l'Estatut dels Treballadors, 145 hores de la jornada anual de cada treballador dels grups i, ii, iv i v podran ser distribuïdes de manera irregular.  
  
Per als treballadors del grup ii constituirà la jornada irregular el que s'estableix en l'article 10 d'aquest conveni col·lectiu.  
  
Article 13. Comissió paritària de vigilància  
Les parts deliberants acorden crear la comissió paritària de vigilància d'aquest conveni com a òrgan d'interpretació, conciliació obligatòria i vigilància del seu compliment.  
  
Article 14. Funcions de la comissió  
1. Interpretació autèntica del conveni i, si escau, emissió de l'informe preceptiu després del plantejament de qualsevol conflicte col·lectiu.  
  
2. Arbitratge dels problemes o de les qüestions que els siguen sotmesos per les parts en els supòsits concretats en la legislació vigent.  
3. Conciliació obligatòria, davant de la comissió paritària, després del plantejament de qualsevol conflicte col·lectiu.  
4. Vigilància del compliment dels pactes.  
5. Estudi de l'evolució de les relacions entre les parts contractants, donant especial importància a la classificació del personal per la seua responsabilitat, capacitació i esforç.  
La comissió vetlarà perquè les empreses i els treballadors es troben afiliats, cotitzen a la Seguretat Social i facen els tràmits necessaris perquè en els magatzems tots els productors i les empreses complisquen amb les obligacions imposades per les disposicions sobre Seguretat Social.  
6. L'estudi i aprovació, si escau, de les mesures proposades per la comissió de rendiment que tinga com a finalitat la millora d'aquests.  
  
7. Assumir l'obligació de dirimir aquelles situacions que puguen crear-se en la posada en pràctica del plus d'antiguitat regulat en l'article 17 d'aquest conveni col·lectiu.  
8. Totes les altres activitats que tendisquen a una eficàcia pràctica superior del conveni i aquelles que li atribueix la legislació vigent.  
  
Article 15. Domicili de la comissió paritària de vigilància  
La comissió paritària de vigilància tindrà el seu domicili, indistintament, en la secretaria de la comissió. Per part empresarial, el CGC, amb seu social a Monges de Santa Catalina, 8-4a de València (fax núm.: 963 51 07 18) i Cooperatives Agroalimentàries de la Comunitat Valenciana (abans Federació de Cooperatives Agràries de la Comunitat Valenciana), amb seu social a Cavallers, 26 de València (fax núm.: 962 42 81 53); i per la part social, FICA UGT-PV, C/Arquitecte Mora, 7-4t de València (fax núm.: 963 88 40 28) i Federació d'Indústria de CC.OO. del PV, plaça de Nàpols i Sicília, núm. 5 de València (fax núm.: 963 92 59 93).  
  
Article 16. Composició i procediment de la comissió paritària de vigilància  
La comissió paritària es compondrà de setze membres titulars i sis suplents. Huit membres titulars i tres suplents seran designats per cadascuna de les dues parts, empresarial i sindical, signatàries d'aquest conveni col·lectiu.  
Les persones que componguen la comissió paritària seran triades per les respectives organitzacions sindicals i empresarials.  
El personal assessor serà designat lliurement per les representacions respectives.  
Qui presidisca la comissió i qui n'ocupe les tasques de secretaria seran els que la comissió designe d'entre els seus membres.  
En la primera reunió de la comissió paritària es designarà una persona davant de la qual s'efectuarà la convocatòria d'aquesta, a qui, el que desitge convocar una reunió de la comissió paritària, enviarà per escrit una explicació suficient del conflicte existent, determinació de les parts implicades i concreció de pretensió, amb expressió de la voluntat d'efectuar aquesta convocatòria. La persona designada convocarà als membres de la comissió paritària, en el termini màxim de 10 dies proposarà data i lloc per a la reunió, i si en termini de 48 hores cap de les parts s'oposara a la data proposada, la convocatòria s'entendrà efectuada degudament.  
Reunida la comissió paritària, les parts convocants exposaran l'objecte de la controvèrsia plantejada, intervindrà en primer lloc la part que haguera sol·licitat la intervenció de la comissió paritària, i es concedirien torns d'intervenció a mesura que anaren sol·licitant-se pels intervinents.  
Hi haurà tants torns d'intervenció com la comissió considere necessaris per a l'esclariment de les qüestions que li hagueren plantejat.  
  
Una vegada acabada la intervenció de cadascuna de les parts, els membres de la comissió es reuniran sense les parts a fi de deliberar i debatre la qüestió plantejada, i l'hauran de resoldre sempre que siga possible en l'acte i comunicant a continuació la resolució a les parts intervinents.  
Si no fóra possible resoldre-la en l'acte, la comissió haurà de comunicar el resultat de la deliberació a les parts intervinents en un termini no superior als tres dies hàbils següents a la reunió de la comissió.  
  
Article 17. Plus d'antiguitat  
Des de l'1 de setembre de 1997, el personal comprés dins del seu àmbit d'aplicació, no percebrà augments periòdics per anys de serveis.  
  
Les quantitats percebudes per aquest concepte per part dels treballadors des de 1997, tindran la denominació «plus d'antiguitat». El plus d'antiguitat té caràcter de complement personal, no compensable ni absorbible, i patirà els mateixos increments que es pacten per al salari.  
  
  
Article 18. Permisos retribuïts  
1. Quant als permisos retribuïts s'ajustaran al que s'estableix a cada moment en la legislació vigent amb la particularitat establida en el punt 2 següent.  
2. Si durant el transcurs de la campanya contrau matrimoni l'home o dona personal fix discontinu o de temporada, s'atindrà, quant a permisos, al que regula l'article 37.3 apartat a de l'Estatut dels Treballadors (Reial decret legislatiu 2/2015, de 23 d'octubre).  
  
El treballador que formalitze una unió de fet de conformitat amb la legislació aplicable, tindrà dret a quinze dies naturals de permís retribuït des del moment de la inscripció d'aquesta unió en el registre oficial de parelles de fet corresponent.  
3. A efectes informatius, es recullen en l'annex V els permisos vigents actualment.  
  
Article 19. Salari hora professional i nocturnitat  
El salari hora professional dels treballadors afectats per aquest conveni és l'inclòs sota aquesta denominació en la columna corresponent de les taules salarials aprovades per al grup professional iii, i en la columna de les aprovades per als grups professional I, II, IV i V.  
Tindran la consideració d'hores nocturnes aquelles que es treballen entre les 22.00 i les 6.00h.  
A l'efecte de la retribució, cada hora nocturna completa es retribuirà amb un increment del 10 % sobre el valor del salari hora professional, el salari hora estructural o el salari hora extra dissabte vesprada i festius, segons corresponga, amb l'excepció següent:  
- En les empreses que treballen a dos o més torns, solament es consideraran hores nocturnes les compreses entre les 23.00h i les 6.00h i/o les compreses entre les 22.00h i les 5.00h, segons quina siga la seua jornada ordinària. En aquests supòsits, el torn nocturn serà retribuït com a tal íntegrament.  
  
Article 20. Absorbibilitat  
Qualsevol augment que es produïsca haurà de tindre's en compte per a absorbir-lo durant la vigència d'aquest conveni.  
  
Article 21. Garanties personals  
Es respectaran les condicions individuals més beneficioses de què el personal afectat per aquest conveni gaudisca actualment.  
  
  
Article 22. Seguretat i salut laboral  
1. Els delegats de prevenció exerciran les seues funcions amb càrrec al crèdit d'hores mensuals que els corresponga en la seua condició de membres del comité d'empresa o delegats de personal.  
2. Malgrat la regla general expressada abans, no s'imputarà a aquest crèdit horari mensual el temps dedicat a:  
a) Les reunions del comitè de seguretat i salut;  
b) Les reunions convocades per l'empresa en matèria de prevenció de riscos;  
c) Acompanyar el personal tècnic en les avaluacions de caràcter preventiu del medi ambient de treball, i als inspectors de Treball en les visites i verificacions que realitzen en els centres de treball, per a comprovar el compliment de la normativa sobre prevenció de riscos laborals, i  
d) Ser informats per l'empresa sobre els danys produïts en la salut del personal, una vegada que l'empresa n'haja tingut coneixement.  
  
  
Article 23. Canvi de torn i lloc de treball  
Tindran dret a canvi de torn i lloc de treball les treballadores que estiguen en període de gestació, sense pèrdua de la retribució salarial.  
  
Tindran preferència per canvi de torn els treballadors que tinguen a càrrec directe un parent de fins al primer grau de parentiu que no puga valer-se per si mateix per motius d'edat, malaltia o accident.  
  
Així mateix, tindran dret a canviar de lloc de treball aquells treballadors que, tenint un informe mèdic que així ho establisca i havent-ho sol·licitat a l'empresa, tinguen confirmació de la necessitat d'escometre aquest canvi pels serveis de vigilància de la salut de l'empresa o per la mútua amb la qual tinga l'empresa coberts els accidents de treball i les malalties professionals.  
  
Article 24. Calendari laboral  
Les empreses emplenaran l'horari de treball, concretaran la jornada diària, setmanal o anual i ho exposaran en el tauler d'anuncis de l'empresa.  
Per a les modificacions de l'horari o de la jornada s'atendrà al que s'estableix en la legislació vigent, sense perjudici del que es preveu en els articles 10 i 12 d'aquest conveni col·lectiu.  
  
Article 25. Cotitzacions a la Seguretat Social  
A l'efecte de cotització, qualsevol que fóra el nombre d'hores que es treballe diàriament, la base de cotització tindrà la quantia efectivament abonada al treballador.  
Quant a la part proporcional a afegir als dies treballats, s'ajustarà al que es disposa en l'Ordre ministerial de 30 de maig de 1991, o en la disposició que la substituïsca.  
  
Article 26. Liquidació de salaris  
La liquidació i el pagament del salari tindrà lloc, tal com estableix la normativa aplicable, puntualment i documentalment, en la data i el lloc convinguts o conforme als usos i costums.  
Article 27. Pas d'eventuals a fixos discontinus  
1. Quan un treballador preste serveis durant dues campanyes consecutives de manipulació de cítrics i sempre que en cada campanya haguera treballat efectivament durant un mínim de cinquanta dies, tindrà la condició de personal fix discontinu en la campanya següent. Per a fruites i hortalisses vint dies.  
Els treballadors que en una campanya no hagen aconseguit cinquanta o vint dies de treball tindran preferència per a ser contractats en la campanya següent, sense pèrdua de la condició d'eventual.  
2. Els treballadors amb contracte de posada a disposició per mitjà d'una empresa de treball temporal, quan presten serveis per a una mateixa empresa usuària durant dues campanyes consecutives de manipulació de cítrics i sempre que en cada campanya hagueren treballat efectivament durant un mínim de cinquanta dies, tindran la condició de personal fix discontinu de l'empresa usuària en la campanya següent. Per a fruites i hortalisses vint dies.  
  
Article 28. Garanties sobre ordenació del treball  
La regulació de l'ordenació del treball s'ajustarà a les regles següents:  
a) No contractar personal eventual mentre hi haja personal fix discontinu sense cridar en la mateixa especialitat.  
b) Cridar per ordre d'antiguitat, dins de cada especialitat, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dues setmanes seguides o quinze dies en el període d'un mes, es prescindirà obligatòriament del personal d'antiguitat inferior, amb baixa automàtica en la Seguretat Social per disminució del producte, entenent-se que el treballador no té ocupació efectiva a l'efecte de l'article 208.1.4 de la Llei general de la Seguretat Social.  
Quan no es complisca el que es determina en el paràgraf anterior, els treballadors, la representació legal dels treballadors o els sindicats signataris d'aquest conveni, podran sol·licitar per escrit la baixa dels treballadors afectats (segons l'escrit que figura com a annex I). Després d'aquesta sol·licitud, l'empresari estendrà una certificació de baixa en la Seguretat Social per disminució del producte (segons l'escrit que figura com a annex II) o bé directament estendrà la baixa esmentada.  
  
En cas que l'empresari incomplisca l'obligació d'estendre la certificació de baixa en la Seguretat Social o d'estendre directament la baixa, els treballadors afectats tindran la facultat de sol·licitar la baixa esmentada per disminució del producte a la Tresoreria General de la Seguretat Social, fins que per necessitats de l'empresa i en la mesura en què es puga esgotar la jornada es requerisquen els serveis del treballador, per ordre d'antiguitat, i sempre que el treballador no estiga treballant, en aquest cas haurà d'acreditar-ho mitjançant el contracte de treball.  
  
És a dir, el personal causarà altes i baixes en l'empresa en funció de la prestació laboral real i per les necessitats de la producció, la plantilla s'adaptarà al treball real i es cursarà la baixa definitiva en la campanya del personal afectat, per disminució del producte o final de temporada, per a afavorir que el personal que no puga treballar amb un mínim de continuïtat puga accedir a altres treballs.  
c) En relació amb els treballs d'inici i final de campanya, s'atendrà al que es disposa en l'article 20 del Reial decret 1561/1995, de 21 de setembre, sobre jornades especials de treball.  
  
Article 29. Model de la seguretat social TC1 i TC2  
L'empresa posarà a la disposició del comitè d'empresa, quan aquest ho sol·licite, els documents TC1 i TC2, en la mesura que aquesta obligació siga compatible amb les exigències de tutela de les dades de caràcter personal establides en la Llei orgànica de protecció de dades, i legislació concordant.  
  
Article 30. Hores sindicals i borsa d'hores  
1. Els representants legals dels treballadors podran crear una borsa d'hores sindicals del 50 % de les hores que mensualment li corresponen a cadascú, i en podran fer ús un o diversos components, sense ultrapassar les hores acumulades, i sense pèrdua de la remuneració i de la cotització.  
2. El restant 50 %, s'acorda que, a causa de l'entitat del conveni col·lectiu i a les clàusules referides a la vigilància d'aquest per part de la comissió paritària, es destinaran a la difusió i a la gestió d'aquest, especialment a l'assistència i als treballs de la comissió paritària.  
3. Per a exercitar aquest dret hauran de comunicar-ho amb quinze dies d'antelació a l'inici del còmput, i es mantindrà vigent aquesta borsa el temps que dure la campanya per a la qual va ser sol·licitada. Així mateix, la cancel·lació de la borsa d'hores sindicals sol·licitada dins de la campanya haurà de demanar-se amb quinze dies d'antelació a la data d'efectes. En tal cas s'entendrà que la borsa quedarà cancel·lada fins que intervinga una nova sol·licitud de creació, de conformitat amb el que s'estableix en els apartats anteriors.  
  
Article 31. Visites al metge  
Els treballadors fixos discontinus i temporals de campanya tindran dret a 19 hores retribuïdes per campanya sense límit mensual, i els fixos a 28 hores a l'any amb un límit de 3 hores al mes per a visites al metge de la Seguretat Social, sempre que aquesta consulta coincidisca amb l'horari de treball. Aquestes hores seran remunerades després de la justificació davant de l'empresa i inclouran el temps de desplaçament.  
  
Els treballadors temporals, no de campanya, disposaran d'aquest temps en proporció al temps de durada del seu contracte.  
Igualment, serà beneficiari del permís regulat en els paràgrafs anteriors el treballador que acompanye un fill menor de catorze anys al pediatre de la Seguretat Social, o en defecte d'això, al metge de la Seguretat Social, sense que per aquest motiu s'amplien les hores de permís referides en l'apartat anterior.  
En el cas de familiars fins al primer grau de parentiu, que per edat, accident o malaltia no puguen valer-se per si mateixos, el treballador tindrà dret a un permís de fins a 4 hores retribuïdes a l'any per a acompanyar-los al metge de la Seguretat Social, o al metge especialista corresponent.  
Quan treballen en la mateixa empresa diversos membres d'una família beneficiaris d'aquest dret a causa de la mateixa persona, només podrà gaudir d'aquest permís un únic membre d'aquesta família al mateix temps.  
Les hores de consulta al metge especialista de la Seguretat Social es retribuiran de la forma següent: les primeres 8 hores que es realitzen en la campanya seran abonades al 100 % i la resta, sense límit, al 75 % del seu valor.  
Aquests drets seran efectius sempre que la consulta mèdica coincidisca amb l'horari de treball  
Per a retribuir aquestes hores serà necessari, a més del que s'estableix en aquest article, que s'aporte la cita prèvia a l'empresa amb almenys dos dies d'antelació, i en cas que no hi haja cita prèvia, que es presente un justificant que incloga l'hora de visita posteriorment, i, en tots dos casos, que incloga l'hora d'eixida de la consulta.  
  
  
Article 32. Treballadors absents al principi de campanya  
1. El personal fix discontinu que, en el període entre dues campanyes, subscriga contractes per a: 1r) treballar en la verema; 2n) treballar en el context de plans d'ocupació subvencionats per les administracions públiques; 3r) i, en general, concerten contractes laborals de qualsevol tipus excepte si es tracta de realitzar activitats de manipulació de fruites i hortalisses, podran retardar la reincorporació al seu lloc laboral fins a un màxim de trenta dies naturals següents a la data de la crida al treball a l'inici de la campanya, en atenció a no haver acabat encara aquests contractes de treball.  
2. Serà requisit indispensable perquè el personal puga acollir-se a aquesta flexibilitat en la incorporació al començament de campanya, que hagen avisat del seu propòsit a l'empresa, amb quinze dies d'antelació a la data coincident amb la d'inici de l'anterior campanya, i que hagen aportat còpia de contracte que reunisca les condicions indicades en l'anterior paràgraf.  
3. Les empreses no estaran obligades a reconéixer aquest dret de reincorporació tardana en cada campanya més que fins a un màxim d'un 5 % del personal fix discontinu de cada grup professional.  
4. En el cas que, en alguna empresa, aquest límit del 5 % es manifestara insuficient per a atendre les peticions dels treballadors, aquesta qüestió podrà ser plantejada pels treballadors concernits davant de la comissió paritària del conveni, que es pronunciarà sobre aquest tema procurant conciliar els interessos de l'empresa i dels treballadors.  
Article 33. Contractació  
Contracte per a la formació i l'aprenentatge: atenent a l'especialitat pròpia del sector i a l'habitualitat de contractació per campanyes, la durada de les quals és inferior a un any, la durada mínima d'aquest tipus de contracte podrà ser de sis mesos.  
Contracte eventual de campanya: sense perjudici del que es disposa en l'article següent, 34, el contracte eventual es regirà pel que es disposa en l'article 15.1.b de l'Estatut dels Treballadors.  
Contracte per obra o servei: a l'efecte del que es preveu en els articles 15.1.a i 49.1.c de l'Estatut dels Treballadors, aprovat pel Reial decret legislatiu 2/2015, a més dels continguts generals, s'identifica com a treball o tasca amb substantivitat pròpia, dins de l'activitat normal de les empreses del sector, que poden cobrir-se amb contractes per a la realització d'obres o serveis determinats, els corresponents a cada campanya.  
A tots els treballadors que subscriguen aquest tipus de contractes els serà de total aplicació el que es disposa en tot el text del conveni referit al personal eventual, i especialment el que es disposa en els articles 27 i 28.  
  
Article 34. Contractació de durada determinada  
La durada màxima del contracte de circumstàncies del mercat, acumulació de tasques o excés de comandes serà de nou mesos dins d'un període de referència de dotze mesos, sense perjudici del que s'estableix en l'article 27.  
  
Article 35. Formació contínua  
En els plans de formació agrupats les empreses que hi participen i empren a més de cent treballadors hauran d'informar de les condicions del pla agrupat en qüestió als representants dels seus treballadors, i acreditar que s'ha produït aquesta informació davant de la comissió paritària sectorial corresponent de l'Acord nacional de formació contínua.  
  
Quan l'empresa desitge implantar plans agrupats de formació, ho comunicarà per escrit als representants legals dels treballadors, i aquests tindran la facultat d'elaborar l'informe corresponent amb caràcter previ a l'elaboració del pla de formació, en un termini de quinze dies hàbils. La representació legal dels treballadors mantindrà la seua facultat informativa durant l'execució del pla de formació.  
  
Article 36. Permisos no retribuïts  
1. Es concediran permisos no retribuïts de fins a deu dies, ampliables de mutu acord fins a quinze dies per a assumptes propis. A cada moment, els permisos concedits no depassaran el 5 % de la plantilla excepte pacte en contrari amb els representants dels treballadors, o pacte que amplie el percentatge esmentat.  
a) El treballador haurà de sol·licitar per escrit aquest permís amb almenys quinze dies d'antelació a la data de gaudi.  
b) L'empresa atendrà les sol·licituds per estricte ordre d'entrada, de manera que en aquells casos en què en la data sol·licitada s'ultrapasse el límit del 5 % assenyalat en els paràgrafs anteriors, es concediran els permisos al personal que primer ho hagueren sol·licitat.  
c) L'empresa haurà de respondre per escrit la sol·licitud amb almenys cinc dies d'antelació a la data de gaudi del permís i haurà de motivar aquells casos en els quals no fóra possible la concessió del permís per haver-se ultrapassat el límit del 5 %.  
d) En el cas que en alguna empresa aquest límit del cinc per cent es manifestara insuficient per a atendre les peticions dels treballadors, aquesta qüestió podrà ser plantejada pels treballadors concernits davant de la comissió paritària del conveni, que es pronunciarà sobre aquest tema procurant conciliar els interessos de l'empresa i dels treballadors.  
  
2. Els treballadors tindran dret a permisos no retribuïts per a atendre a familiars de fins al segon grau de consanguinitat o afinitat, o cònjuge o parella de fet degudament inscrita i acreditada.  
  
a) El treballador sol·licitant del permís haurà d'informar la seua empresa de les circumstàncies concretes que justifiquen la concessió d'aquest permís, amb indicació del nom del familiar concernit i del seu grau de parentiu amb el treballador.  
b) La durada del permís no podrà excedir de la meitat de la durada de la campanya anterior en l'empresa.  
3. La incorporació al treball es produirà de manera automàtica una vegada cesse la circumstància que va motivar el permís o es complisca el seu termini de durada.  
  
Article 37. Excedències  
I. Excedències per maternitat i cura de familiars  
Les excedències per maternitat, per a atendre fills, o per a atendre un familiar fins al segon grau de consanguinitat o afinitat, o cònjuge o parella de fet legalment registrada, que per raons d'edat, accident o malaltia no puga valer-se per si mateix i no exercisca activitat retribuïda, podran ser sol·licitades i gaudides indistintament tant pel treballador com per la treballadora. La durada d'aquestes excedències podrà ser de fins a tres anys, sense la pèrdua dels drets que hagueren adquirit els treballadors que es troben en aquesta situació. L'existència de parella de fet haurà de ser acreditada degudament.  
  
El permís per adopció serà pel mateix període que per maternitat o paternitat.  
La reincorporació al treball en els casos d'aquestes excedències serà automàtica, sempre que es produïsca dins de la campanya de cada empresa i al treballador li corresponga en funció de la seua antiguitat.  
Els treballadors que gaudisquen d'aquestes excedències podran anticipar la reincorporació al seu lloc de treball sense necessitat d'esgotar el període per al qual hagueren sol·licitat l'excedència. Per a fer-ho caldrà que avisen l'empresa del seu propòsit de tornar al seu lloc de treball amb una antelació mínima de 10 dies naturals a la data del reingrés anticipat.  
  
II. Resta d'excedències voluntàries  
1. Els treballadors fixos discontinus que hagen treballat, almenys, durant una campanya, podran sol·licitar una excedència voluntària amb una durada mínima de quatre mesos i màxima de cinc anys.  
2. Aquest dret no podrà ser exercitat de nou pel personal fix discontinu fins que hagen transcorregut, com a mínim, quatre anys des del final de l'anterior excedència.  
3. Aquesta excedència voluntària només atorgarà al treballador el dret preferent a reingressar en acabar-se en la primera vacant que hi haja o es produïsca de la seua especialitat professional.  
4. Per acord entre l'empresari i els representants dels treballadors es podrà establir un sistema de pròrroga automàtica de les excedències fins a la durada màxima establida en l'apartat 1 d'aquest article.  
  
  
Article 38. Guarda legal  
Els treballadors que per raons de guarda legal tinguen a càrrec directe algun menor de dotze anys o un disminuït físic o psíquic que no exercisca una altra activitat retribuïda, o tinguen a càrrec un familiar de fins a segon grau, o cònjuge, que per raons d'edat, accident o malaltia no puga valer-se per si mateix, tindran dret a una reducció de la jornada de treball diària, amb la disminució proporcional del salari entre, almenys, un huité i un màxim de la meitat de la durada d'aquesta.  
  
  
Article 39. Locals sindicals i taulers d'anuncis  
En les empreses en què les característiques ho permeten, es posarà a la disposició dels delegats de personal o del comitè d'empresa i seccions sindicals un local adequat en el qual puguen desenvolupar les seues activitats.  
Les empreses facilitaran a les diferents organitzacions sindicals un lloc adequat dins dels centres de treball per a col·locar els butlletins d'informació i propaganda dels sindicats amb implantació en l'empresa o signants d'aquest conveni. Aquests llocs s'adequaran a la magnitud de la representació legal dels treballadors en el centre de treball i/o a les centrals sindicals que hi tinguen representació.  
  
  
Article 40. Seccions sindicals  
En matèria de seccions sindicals, les parts signatàries d'aquest conveni col·lectiu es remeten a la Llei orgànica de llibertat sindical (LOLS).  
  
  
Article 41. Crida dels membres de la comissió paritària de vigilància  
Les parts signatàries d'aquest conveni col·lectiu, sindical i empresarial, designen els membres titulars de la comissió paritària següents:  
- Per CCOO: Vicente Rodríguez Jara, Vicente Navalón Camarasa, Carmen Benavent Planes i Raquel Fonfría Valls.  
- Per UGT-FICA: Manuel Bono Donat, Ramón Serra Caselles, Rosario Benitez Morón i Delia García Pasamar.  
- Per CGC: Francisco José Martínez Serrano, Vicente Fenollar Gisbert, Serafina Giménez Depit, Tomás Agost Canos i Enrique Ribes Campos.  
- Per Cooperatives Agroalimentàries de la Comunitat Valenciana: Joaquín Ferragud Girbés, Fernando Hervás Monzó i María Enriqueta López Palau.  
  
Article 42. Control d'entrada i d'eixida del treball  
Les empreses podran establir mitjans que permeten deixar constància de les hores d'entrada i d'eixida al centre de treball de cada treballador.  
  
Article 43. Roba de treball  
Les empreses facilitaran roba de treball al personal fix, fix discontinu i eventual quan les faenes que realitzen siguen marcadament brutes o produïsquen una acusada deterioració de la seua roba personal. La roba de treball seria reemplaçada per una altra de nova quan estiga gastada per l'ús. Els treballadors estan obligats a utilitzar la roba de treball. L'incompliment d'aquesta obligació d'usar la roba de treball constituirà falta laboral. Les discrepàncies que, en aquesta matèria, puguen suscitar-se entre les empreses i els representants dels treballadors seran plantejades davant del gabinet tècnic provincial de seguretat i higiene en el treball.  
  
Article 44. Instal·lació i adequació de maquinària  
Les empreses informaran els delegats de prevenció o, en defecte d'això, els representants del personal, de la instal·lació de maquinària nova o de la modificació notable de l'existent, amb caràcter previ a la posada en pràctica d'aquestes mesures.  
El personal tindrà dret a efectuar propostes a les empreses, directament o per mitjà dels delegats de prevenció, dirigides a la millora dels nivells de protecció de la seguretat i la salut en l'empresa.  
  
Article 45. Salari en jornada incompleta  
En els treballs de manipulació de cítrics, si es treballara una jornada diària inferior a l'ordinària per circumstàncies alienes a la voluntat de l'empresa i els treballadors, s'abonarà, com a mínim, el salari corresponent a 4 hores de treball. Aquesta norma no serà aplicable quan existisca contracte a temps parcial en el qual es considere una jornada laboral diària inferior a 4 hores, o quan es considere que existeix una distribució irregular de la jornada d'acord amb el que s'estableix en l'article 12 d'aquest conveni col·lectiu.  
  
Article 46. Igualtat de gènere (plans d'igualtat)  
El salari dels homes i de les dones en cada categoria professional i especialitat serà el mateix.  
Les organitzacions signatàries d'aquest conveni, tant sindicals com empresarials, entenen que és necessari establir un marc normatiu general d'intervenció a nivell sectorial per a garantir que el dret fonamental a la igualtat de tracte i d'oportunitats en les empreses siga real i efectiu.  
  
Per això, de conformitat amb el que estableix la Llei orgànica 3/2007, de 22 de març, les empreses amb més de 250 treballadors hauran d'elaborar i aplicar un pla d'igualtat, que haurà de ser objecte de negociació amb la representació legal dels treballadors, en el cas que existisca.  
L'elaboració i la implantació de plans d'igualtat serà voluntària per a les altres empreses, si es consulta a la representació legal dels treballadors.  
  
Article 47. Lactància  
Les treballadores, per lactància d'un fill menor de nou mesos, tindran dret a 1 hora d'absència del treball, que podran dividir en dues fraccions.  
El treballador, per voluntat pròpia, podrà substituir aquest dret per una reducció de la jornada en mitja hora amb la mateixa finalitat o acumular-ho en jornades completes.  
El personal fix discontinu podrà igualment acumular aquest permís en proporció al mateix temps que li quede per a la acabar la campanya en curs o per a iniciar la següent. A aquest efecte es prendrà com a referència el temps treballat pel mateix treballador o per aquell que ocupe el lloc següent en la llista de crida la campanya anterior a aquella en la qual sol·licitara l'acumulació de la lactància.  
El personal fix continu podrà acumular aquest permís de lactància fins a un total de quinze dies laborables.  
Aquest permís podrà ser gaudit indistintament per la mare o el pare, però solament podrà ser exercit per un dels progenitors en cas que tots dos treballen.  
  
Article 48. Violència de gènere  
La persona víctima de violència de gènere tindrà dret, per a fer efectiva la seua protecció o el seu dret a l'assistència social íntegra a la reducció de la jornada de treball amb disminució proporcional del salari o a la reordenació del temps de treball, mitjançant l'adaptació de l'horari, l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
Article 49. Vinculació a normes  
En el que no es dispose en aquest conveni col·lectiu, serà aplicable l'Acord de Substitució de la Reglamentació Nacional de Treball de la Manipulació i Envasament per al Comerç i Exportació d'Agres, subscrit en data 3 de juliol de 1997.  
  
Article 50. Vinculació a la totalitat  
A l'efecte de l'aplicació d'aquest conveni col·lectiu, les parts signatàries reconeixen l'existència de cinc grans blocs de matèries que es descriuen a continuació:  
- Àmbit i aplicació del conveni col·lectiu (articles 2, 3, 4, 5, 13, 14, 15, 16, 41, 49, 50 i clàusules addicionals).  
- Temps de treball i condicions econòmiques (articles 6, 9, 10, 11, 12, 17, 19, 20, 21, 22 i 45).  
- Classificació professional, ordenació del treball i contractació (articles 8, 27, 28, 32, 33, 34, 42, 43, 44 i 46).  
- Permisos i excedències (articles 7, 18, 23, 31, 36, 37, 38, 47 i 48).  
- Garanties sindicals (articles 22, 29, 30, 35, 39 i 40).  
Per tant, en el cas que l'autoritat administrativa o laboral, en l'exercici de les seues facultats impugnara o un òrgan judicial anul·lara algun dels seus articles, els articles d'aquest bloc podran quedar sense eficàcia pràctica íntegrament, sempre que alguna de les parts signatàries així ho sol·licite, i havent de reconsiderar-se el bloc complet. En cas contrari, quedaria en vigor el text complet, excepte l'article impugnat/anul·lat.  
  
En el cas que s'inste l'anul·lació del bloc complet, la comissió paritària estarà obligada a convocar a les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components.  
  
  
CLÀUSULES ADDICIONALS  
  
Primera. Clàusula d'inaplicació de condicions d'aquest conveni  
Per acord entre l'empresa i la representació legal dels treballadors legitimats per a negociar un conveni col·lectiu d'empresa conforme al que es preveu en l'article 87.1 de l'Estatut dels Treballadors, es podrà procedir, si es desenvolupa un període de consultes en els termes de l'article 41.4 de l'Estatut dels Treballadors, a inaplicar les condicions de treball previstes en aquest conveni col·lectiu, de conformitat amb el que es preveu en l'article 82.3 de l'Estatut dels Treballadors, i amb les especialitats següents:  
1. L'empresa comunicarà per escrit l'inici del període de consultes de forma simultània als representants dels treballadors i a la comissió paritària d'aquest conveni col·lectiu.  
2. En el cas que les causes al·legades foren econòmiques, l'empresa haurà de lliurar als representants dels treballadors la documentació en la qual fonamente la causa i específicament algun dels documents següents: comptes anuals o impost de societats de l'últim exercici tancat, o declaracions d'IVA dels períodes que posen de manifest la causa al·legada, així com qualsevol altra documentació que l'empresa considere que justifica la mesura proposada.   
3. Si les causes al·legades són d'una altra índole serà necessari exposar-les per escrit o aportar documentació que les justifique.  
4. La durada de la inaplicació no pot superar la vigència d'aquest conveni col·lectiu.  
En cas de no existir representació legal dels treballadors en l'empresa, s'entendrà atribuïda als sindicats més representatius i amb legitimació per a formar part de la comissió negociadora d'aquest conveni, llevat que els treballadors decidiren atribuir la representació a la comissió regulada per l'article 41.4 de l'Estatut dels Treballadors.  
  
De l'acord d'inaplicació de condicions d'aquest conveni col·lectiu s'haurà de donar trasllat a la comissió paritària.  
En cas de falta d'acord en el període de consultes s'haurà de sotmetre la discrepància a la comissió paritària.  
A la comissió paritària haurà d'aportar-se tota la documentació que s'haja proporcionat a la representació legal dels treballadors o als qui els substituïsquen en el període de consultes.  
Havent vist la documentació, la comissió paritària citarà les parts a un intent de conciliació en un termini no superior a set dies hàbils des que la discrepància li fóra plantejada i aportada tota la documentació. Si no hi haguera acord, la comissió paritària emetrà un informe, en el termini màxim de tres dies hàbils des que es produïra l'intent de conciliació. Aquest informe podrà incloure una proposta d'acord per a les parts que no serà vinculant.  
En cas que no s'aconseguisca un acord entre les parts, aquestes hauran d'acudir a la resta de mesures establides en la legislació vigent, tenint en compte que a la Comunitat Valenciana s'haurà d'acudir a la mediació o, si escau, l'arbitratge del Tribunal d'Arbitratge Laboral de la Comunitat Valenciana, tal com es reflecteix en el V Acord de solució extrajudicial de conflictes de la Comunitat Valenciana, publicat en el Diari Oficial de la Comunitat Valenciana de 8 de juliol de 2010, o pel que el substituïsca, si s'escau.  
  
Segona. Règim disciplinari  
Definició de faltes laborals  
1. Els treballadors podran ser sancionats per les empreses per les faltes laborals que cometen, d'acord amb el procediment i conforme a la graduació de faltes i sancions que es determinen en aquest títol.  
  
2. Es consideren faltes laborals les accions o omissions del treballador que suposen el desconeixement o l'incompliment de les obligacions, de qualsevol índole, que vinguen imposades per les disposicions laborals en vigor i, especialment, per aquest acord.  
3. Les faltes es classifiquen en lleus, greus i molt greus.  
  
Faltes lleus  
Es consideren faltes lleus:  
1. D'una a tres faltes de puntualitat injustificades, en el període d'un mes.  
2. No notificar a l'empresa, en el termini de dos dies hàbils, la baixa per incapacitat temporal o una altra causa justificada d'inassistència al treball, llevat que el treballador acredite la impossibilitat de realitzar aquesta notificació.  
3. Faltar al treball un dia, en el període d'un mes, sense causa que ho justifique.  
4. L'ús no autoritzat i amb caràcter personal de les eines de l'empresa, dins o fora de la jornada laboral, per a finalitats particulars. A aquests efectes tindran també la consideració d'eines tots els equips informàtics. Aquesta falta podrà tindre la consideració de molt greu si arribara a causar greus conseqüències per a l'empresa.  
5. Els altercats sobre assumptes estranys al treball dins de les dependències de l'empresa.  
6. L'ús del telèfon mòbil en el treball. Quan a més d'una distracció, la tinença del telèfon mòbil en el lloc de treball atempte contra normes de seguretat o qualitat alimentària, podrà ser considerada infracció molt greu.  
7. L'abandó no justificat del lloc de treball durant un temps breu de la jornada.  
8. L'embriaguesa no habitual durant el treball.  
9. Guardar aliments fora de les zones habilitades per a això.  
10. No utilitzar la roba de treball facilitada, així com els elements necessaris (com guants o gorres) per a la protecció de la seguretat i la higiene en el treball i/o de les instal·lacions de l'empresa, llevat que constituïsca falta greu d'acord amb el que es disposa en l'apartat següent.  
  
Faltes greus  
Es consideren faltes greus:  
1. De quatre a vuit faltes de puntualitat injustificades, en el període d'un mes.  
2. Faltar dos dies al treball, sense justificació, en el període d'un mes.  
3. La falta de condícia o neteja personal, si és habitual.  
4. Contribuir a simular la presència d'un altre treballador en l'empresa, signant o fitxant per ell a l'entrada o a l'eixida del treball.  
5. La imprudència en l'acompliment del treball, si comporta risc d'accident per al treballador o per als seus companys, o si suposa perill d'avaria o incendi de les instal·lacions o dels materials.  
6. L'incompliment de les ordres o les instruccions dels superiors, donades dins de la legalitat, quan no siga reiterat o no s'ocasionen per això perjudicis considerables a l'empresa o a tercers.  
7. L'incompliment de les ordres o la inobservança de les normes de prevenció de riscos laborals, normes de qualitat, de qualitat alimentària o qualsevol altra norma, instruccions o procediments que siguen aplicables en l'empresa, quan no se'n derive cap risc per als companys o per al procés productiu.  
8. Absentar-se sense permís o causa justificada del lloc de treball durant més de mitja hora.  
9. La reiteració en no utilitzar la roba de treball facilitada, així com els elements necessaris (com guants o gorres) per a la protecció de la seguretat i la higiene en el treball i alimentària. Utilitzar la roba de treball fóra de l'horari de treball i/o de les instal·lacions de l'empresa. Si de qualsevol d'aquests comportaments es derivara un risc per a les persones o per al procés productiu, podrà ser sancionat com a falta molt greu.  
10. La negligència o imprudència greus en el desenvolupament de l'activitat encomanada, les actuacions de la qual deriven en conseqüències de consideració tant per a l'empresa i els companys com per al treballador mateix.  
11. Introduir o facilitar l'accés al centre de treball a persones no autoritzades.  
12. Portar drogues, menjar, mastegar o beure fora dels llocs habilitats per a aquestes finalitats.  
13. Fumar en les instal·lacions de l'empresa, tot i que siga a l'aire lliure, fora dels espais habilitats per a això si els hi haguera.  
14. El consum durant el temps de treball de substàncies alcohòliques o estupefaents o acudir al treball sota els efectes d'alguna d'aquestes substàncies. Això serà falta molt greu quan cause perjudicis en el treball o, pel lloc exercit, puga suposar risc d'accident per a les persones.  
  
15. La reincidència en la comissió de faltes lleus ?excepte les de puntualitat i inassistència- encara que siguen de naturalesa diferent, en un període de sis mesos, sempre que hagen sigut sancionades.  
  
Faltes molt greus  
Es consideren faltes molt greus:  
1. Més de huit faltes de puntualitat no justificades en un període de sis mesos.  
2. La inassistència al treball no justificada durant tres o més dies en el període d'un mes.  
3. La indisciplina o desobediència en matèria greu o si constitueix una conducta continuada.  
4. Les ofenses verbals o físiques a l'empresari o als companys de treball.  
5. El frau, la deslleialtat o l'abús de confiança en el treball, la gestió o l'activitat encomanades; així com el furt, el robatori, tant als seus companys com a l'empresa, o a qualsevol persona que es trobara dins del centre de treball o fora d'aquest en ocasió de l'activitat laboral.  
  
6. Ocasionar accidents greus, per negligència o imprudència inexcusables, amb danys per a les persones o per a les coses.  
7. La disminució, continuada i voluntària, en el rendiment del treball, normal o pactat.  
8. L'assetjament sexual, especialment quan vaja acompanyat d'abús de posició predominant per ser efectuat per un de superior a persona subordinada laboralment; així com l'assetjament per qualsevol altre motiu discriminatori.  
9. L'incompliment o la inobservança de les normes de prevenció de riscos laborals, normes de qualitat, de seguretat alimentària o qualsevol altra norma, instrucció o procediment que siga aplicable en l'empresa quan d'aquesta es derive risc per als companys o per al procés productiu, o foren causa d'accident laboral, encara que lleu, o hagueren pogut afectar la producció o la qualitat del producte.  
  
10. Fer desaparéixer, inutilitzar, destrossar o causar desperfectes voluntàriament i intencionadament en qualsevol material, eina, màquina, instal·lació, edifici, aparell, estri, document, llibre o vehicle de l'empresa o del centre de treball.  
11. Falsejar dades de l'empresa o relatives al procés productiu, així com l'ocultació maliciosa dels errors i les equivocacions que originen o pogueren ocasionar perjudici per a l'empresa encara que aquest no es materialitze.  
12. Violar el secret de la correspondència o documents reservats de l'empresa o dels treballadors.  
13. Revelar a tercers o traure de l'empresa documentació privada per a ús personal.  
14. La reincidència en la comissió de falta greu, encara que no siga de la mateixa naturalesa, dins dels sis mesos d'haver-se sancionat la primera falta greu.  
  
Sancions  
Les empreses podran imposar als treballadors, en funció de la qualificació de les faltes comeses i de les circumstàncies que hagen concorregut en la seua comissió, les sancions següents:  
1. Per faltes lleus:  
a) Amonestació per escrit.  
b) Suspensió d'ocupació i sou d'un dia.  
2. Per faltes greus:  
Suspensió d'ocupació i sou de dos a quinze dies.  
3. Per faltes molt greus:  
a) Suspensió d'ocupació i sou de setze a seixanta dies.  
b) Acomiadament.  
  
Execució de les sancions  
Totes les sancions podran ser executives des del moment en què es notifiquen al treballador sancionat, sense perjudici del seu dret a interposar reclamació contra aquestes davant de la jurisdicció laboral, la qual cosa no suposarà la suspensió de la seua aplicació.  
  
Procediment  
1. Les sancions per les faltes que siguen lleus, greus o molt greus hauran de ser comunicades al treballador per escrit i faran constar la data des de la qual farà efecte la sanció i els fets que la motiven.  
  
2. La representació legal dels treballadors serà informada per l'empresa, per escrit, de les sancions imposades per faltes greus i molt greus.  
  
3. Es tramitarà expedient contradictori per a la imposició de sancions, per faltes greus i molt greus, als representants legals dels treballadors, en el qual s'escoltarà, a més de l'interessat, el comitè d'empresa o els altres delegats de personal.  
  
Prescripció  
Les faltes lleus prescriuran als deu dies, les faltes greus als vint dies i les faltes molt greus als seixanta dies, a partir de la data en què l'empresa va tindre coneixement que s'havia comés i, en tot cas, als sis mesos d'haver-se comés la falta.  
En el que no es preveu en aquest règim disciplinari s'ajustarà al que es disposa en la legislació vigent.  
  
Tercera. Seguretat alimentària  
Donada la importància que té per al sector d'activitat que es regeix per aquest conveni, el respecte i el compliment de les normes de seguretat alimentària i de qualitat, ja que es treballa amb matèria primera fresca de consum directe, així com per exigències dels clients i els consumidors mateixos, constitueixen normes d'especial vigilància i compliment les relatives a seguretat alimentària.  
En aquest sentit, les empreses podran establir internament normes de seguretat alimentària de compliment obligat, elaborades en aplicació de sistemes de certificació de qualitat, que seran objecte d'informació i de comunicació al comité d'empresa i els seus treballadors.  
  
Per part de la representació sindical són conscients de la importància del respecte d'aquestes normes i mostren el seu compromís a difondre entre els treballadors la necessitat de tindre-les i de complir-les.  
Al si de la comissió paritària del conveni, les parts podran proposar qualsevol acció que puga contribuir a la millora d'aquesta finalitat.  
  
  
ANNEX V  
  
Article 37.3 de l'Estatut dels Treballadors  
El treballador, si ho avisa i ho justifica prèviament, es pot absentar de la feina conservant el dret a remuneració per algun dels motius i pel temps següents:  
a) Quinze dies naturals en cas de matrimoni.  
b) Dos dies pel naixement de fill i per la mort, accident o malaltia greus, hospitalització o intervenció quirúrgica sense hospitalització que requereix repòs domiciliari, de parents fins al segon grau de consanguinitat o afinitat. Si per aquest motiu el treballador ha de fer un desplaçament, el termini és de quatre dies.  
  
c) Un dia per trasllat del domicili habitual.  
d) Pel temps indispensable per al compliment d'un deure inexcusable de caràcter públic i personal, incloent-t'hi l'exercici del sufragi actiu. Si en una norma legal o convencional figura un període determinat, cal atenir-se al que aquesta norma dispose pel que fa a la durada de l'absència i a la seua compensació econòmica.  
Si el compliment del deure esmentat implica la impossibilitat de prestar el treball degut en més del 20 % de les hores laborables en un període de tres mesos, l'empresa podrà passar el treballador afectat a la situació d'excedència que regula l'article 46.1.  
Si el treballador, pel compliment del deure o l'exercici del càrrec, percep una indemnització, se n'ha de descomptar l'import del salari a què té dret a l'empresa.  
e) Per exercir funcions sindicals o de representació del personal en els termes establits legalment o convencionalment.  
f) Pel temps indispensable per a la realització d'exàmens prenatals i tècniques de preparació al part que hagen de tindre lloc dins de la jornada de treball.